Dèwi Sukèsi inggih punika salah satunggaling paraga wayang saking cariyos Ramayana. Dèwi Sukèsi putrinipun Prabu Sumali, ratu ing Alengka, ingkang gadhah pasuryan ayu lan éndah sinaosa ramanipun awujud raseksa. Piyambakipun gadhah setunggal rayi namanipun Prahasta, inggih awujud raseksa. Pasuryanipun ingkang ayu ndadosaken Arya Jambumangli minangka sadhérékipun piyambak ngraos tresna lan kepéngin mundhut garwa Dèwi Sukèsi. Supados pepénginan Jambumangli boten saged kalampahaken, Dèwi Sukèsi lan Prabu Sumali ngawontenaken sayembara. Sinten ingkang saged mejangaken Sastra Jéndra Hayuningrat Pangruwating Diyu, mangké saged dados garwanipun déwi ingkang ayu kasebut.